???? ร้านสวัสดีร้านนี้เป็นร้านเปิดใหม่อยู่ในปั๊มน้ำมันเชลล์ถ.กาญจนาภิเษกครับ ถ้ามาจากต่างระดับฉิมพลีมุ่งหน้าถ.พระราม 2 วิ่งมาประมาณ 1.5 กม. ปั๊มเชลล์อยู่ด้านซ้ายมือครับ ส่วนร้านสวัสดีอยู่ด้านในติดกับห้องน้ำครับ ขอบอกว่าที่นี่ห้องน้ำใหม่และสะอาดมากๆครับ

???? วันก่อนมาทานร้านมุมกะเพรา วันนี้เปลี่ยนมาลองร้านสวัสดีบ้าง ที่จริงเคยทานร้านสวัสดีที่ The Circleมาแล้วครั้งนึงตั้งแต่ยังไม่ได้เริ่มเขียนรีวิวครับ ร้านสวัสดีอยู่ห้องสุดท้ายติดกับห้องน้ำครับ ร้านนั่งสบายๆ มีอาหารหลากหลายชนิดทั้งสเต๊ก, อาหารจานเดียว, ขนมเค้ก, กาแฟ หลากหลายสัญชาติเรียกว่าเปลี่ยนเมนูทานไปเรื่อยๆได้อีกหลายรอบครับกว่าจะครบทุกเมนู
     พลิกเมนูไปมาหลายรอบเลือกไม่ถูก เพราะว่าดูน่ารับประทานไปซะทุกอย่าง สุดท้ายก็มาจบลงที่ ซี่โครงหมูบาร์บีคิว (160฿) เพราะดูราคาก็ไม่แพง ทีแรกจะสั่งซุปเห็ดมาลองอีกที่นึงแต่พอดีทางร้านมีโบรชัวร์ว่า Like & Share บน Facebook จะได้รับก๋วยเตี๋ยวหมูหรือเนื้อมูลค่า 35฿ฟรี 1 ชาม งั้นก็จัดไป เอาเป็นเนื้อนะครับ
     พนักงานมาเสิร์ฟของแถมที่เป็นก๋วยเตี๋ยวก่อน ในระหว่างที่ถ่ายรูปอยู่จะเริ่มทาน เมนูหลักซี่โครงหมูบาร์บีคิวก็มาเสิร์ฟพอดี เค้าเสิร์ฟมาบนหินคล้ายๆหินกาบสีดำดูเท่ห์มากเลย มี cole slaw วางอยู่ด้านนึง และมันฝรั่งทอดอยู่อีกด้านนึง/ Cole Slaw เค้าคลุกกับน้ำสลัดและใส่มัสตาร์ดด้วยเลยออกสีเหลืองอ่อนๆ ส่วนมันฝรั่งทอดเค้าหั่นเป็นชิ้นครึ่งวงกลมแบบไม่ลอกเปลือกออก ลองจิ้มทานดู อื้อฮือ...กรอบนอกนุ่มใน อร่อยมาก รสชาติคล้ายๆ Curly fries ของ A&W เลยครับ ถ้างั้นก๋วยเตี๋ยวของแถมเอาไว้ทีหลังละกัน เดี๋ยวมันฝรั่งนิ่มซะก่อนจะไม่อร่อย
     ซี่โครงหมูบาร์บีคิวชิ้นที่ผมทานเป็นส่วนติดกับกระดูกอ่อน ย่างมาได้พอดี เนื้อนุ่มมากชุ่มฉ่ำ ปรกติผมไม่ทานมัน แต่ซี่โครงหมูจานนี้อาจจะมีมันนิสหน่อยผมไม่สนใจเลยครับเพราะว่าอร่อยจังเลย จานนี้เข้ากันได้ดีมาก หวานหอมอร่อย
     จบจากจานหลักก็มาเริ่มทานก๋วยเตี๋ยวต่อ เค้าทำแบบน้ำตกปรุงเผ็ดมาให้เลยครับเพราะสั่งไปแบบนั้น แต่เส้นก็เริ่มอืดแล้วหละ ในชามนี้มีลูกชิ้นเนื้อให้ 1 ลูก ตับ 1 ชิ้น เนื้อสด 1 ชิ้น เป็นเนื้อเกรดดีแผ่นบางแบบชาบูเลยครับ รสชาติดีครับผมซดน้ำจนแห้งชามเลย
     ผมสั่งข้าวหน้าเนื้อ (199฿) กลับบ้านด้วย 1 ที่เพราะอยากลองดู ทานดูแล้วก็ไม่ถึงกับอร่อยมาก ถ้าเทียบกับราคา 199฿ ด้วยแล้วคิดว่าแพงไปหน่อย แถมคิดค่ากล่องอีก 5 บาท และราคาตามเมนูต้องบวกภาษีมูลค่าเพิ่ม 7% อีกต่างหาก สองอย่างนี้ที่ผมคิดว่าถ้ารวมไปในค่าอาหารเลยจะดูดีกว่า ราคาขนาดนี้ไม่ควรมาคิดเพิ่มแล้ว แต่ประทับใจรสชาติอาหารครับ วันหลังจะมาทานใหม่ครับ ????